John Dyrby (S), 2005-10-28:
I fravær af vores normale ordfører på dette område, hr. Frode Sørensen, har jeg fået fornøjelsen af at holde vores ordførertale om lovforslag nr. L 18.
Det er jo sådan, at der altid er brug for ny og risikovillig kapital til at styrke erhvervene og iværksætterne.
Det er også udgangspunktet for det foreliggende forslag, som giver mulighed for at investere i unoterede aktier, altså aktier, der ikke er noteret på Børsen.
Ud over at det skal være muligt at sætte pensionsmidler i kommanditselskaber, lægger forslaget op til en række administrative forenklinger – det er sådan set godt nok – hvor pensionsog livsforsikringsselskaber får ret til at bruge en enklere opgørelsesmulighed for opgørelse af skattepligtigt afkast og investeringer gennem f.eks. kommanditselskaber.
For personer i udlandet er det mest interessante, at forslaget indeholder et forslag om, at ingen skal betale skat af sine pensionsordninger mere end én gang, hvis pågældende flytter tilbage til Danmark; også fornuftigt nok.
Socialdemokraterne vil principielt gerne være med til at skabe betingelser for erhvervene, der kan give bedre forhold for kapitaltilførsel.
Vi mener også, at man kan forenkle reglerne på en måde, der er både retfærdig og fornuftig, men det er jo ikke ligegyldigt, hvordan det sker.
Det kan ikke overraske, at pensionsselskaberne gerne vil udvide deres investeringer.
Der har vi til gengæld betænkeligheder, når man ser på det overordnede perspektiv.
Ved at bruge pensionsmidlerne til at købe unoterede værdipapirer får de velstillede pensionskunder nogle særlige vilkår, som kan fremme lige netop denne befolkningsgruppes muligheder.
Det gælder også for forslaget om at indføre nettoopgørelsesprincippet for det skattepligtige afkast.
Men det er jo ikke sådan, at forslaget får brede dele af befolkningen til at omlægge deres pensionsopsparing, for det henvender sig udelukkende til den befolkningsgruppe, som i forvejen selv har kunnet præstere en meget, meget stor opsparing til pensionen.
I modsætning til hvad der ellers hævdes, har man i forslaget givet adgang til at kunne finansiere nære venner og bekendtes aktiviteter i kommanditselskaber og lignende.
Det påpeges også af Skattestyrelsens retsafdeling i deres høringssvar, som er optrykt i et bilag til forslaget.
Når der samtidig kan hensættes yderligere indskud på kapital- og ratepensioner, vil samfundets provenu automatisk blive ringere.
Dette provenutab bliver også permanent, fordi afkastet af pensionsopsparingen ikke bliver beskattet på linje med kapitalindkomsten.
Det er derfor sikkert, at der vil komme et provenutab for det offentlige.
Forestiller man sig, at skatteministerens forslag bliver vedtaget, vil det også få konsekvenser for skattevæsenet.
Man har ikke pligt til at indberette ultimobeholdninger af unoterede aktier og andele i kommanditselskaber.
Det medfører, at banker og sparekasser ikke kan eller skal kontrollere, om pensionsspareren giver korrekte oplysninger.
Det bliver lige en opgave for skatteforvaltningerne at føre kontrollen.
Den opgave vil blot blive overført til Told og Skat uden videre, og der vil ikke tilføres yderligere mandskab til denne opgave.
Vi Socialdemokrater kan derfor ikke medvirke til et forslag, som er en attraktiv selvbetjeningsbutik for de velstillede, og som samfundet vil tabe penge på uden at få ret meget igen.
Vi aner i forslaget en genklang af socialministerens fyndige ord om at fremme den sociale ulighed for at skabe mere dynamik i samfundet.
Det er dog ikke den slags dynamik, vi ønsker at fremme, og Socialdemokraterne kan derfor ikke stemme for forslaget.